Johan Henrik Deuntzer

Johan Henrik Deuntzer (født 20. maj 1845 i København, død 16. november 1918 i Charlottenlund) var en dansk jurist og politiker, der var Danmarks konseilspræsident (statsminister) og udenrigsminister i Ministeriet Deuntzer fra 24. juli 1901 til 14. januar 1905.

Han er især kendt som manden, der gennemførte Systemskiftet 1901, og som blev den første regeringsleder i partiet Venstres historie.

Familie 
Johan Henrik Deuntzer var søn af murermester Johan Jacob Deuntzer.

Karriere

Juridisk karriere 
Johan Henrik Deuntzer blev cand.jur. fra Københavns Universitet i 1867. I 1869 modtog han universitets guldmedalje. Han var professor i civilret og processen 1872-1901. 
Han var konstitueret formand og næstformand i Sø- og Handelsretten 1880-1883, konstitueret assessor i Københavns skiftekommision 1882-1884.  
Han var ekstraordinær assessor i Højesteret fra 1894. I 1894 blev han desuden æresdoktor ved Københavns Universitet.

Politisk karriere

Regeringsleder 
Deuntzer var konseilspræsident og udenrigsminister 1901-1905. Han var den første statsminister fra partiet Venstre.

Liberal kandidat 
I 1880'erne havde Deuntzer været med til at stifte Kjøbenhavns liberale Vælgerforening, (der blev radikal i 1905). Deuntzer opstillede som liberal modkandidat til Højres rigsdagmænd, men han blev ikke valgt.

Folketingsmand 
Johan Henrik Deuntzer var folketingsmand for Højrupkredsen (Sønder Broby kredsen) fra 1902 til 1913. Han blev valgt til Folketinget som efterfølger for tingets tidligere formand Sofus Høgsbro, der døde i 1902. I 1913-1920 var Højrupkredsen repræsenteret af redaktør Johannes Fog-Petersen, der var gift med Solvejg Høgsbro, som var sønnedatter af Sofus Høgsbro (kredsens folketingsmand gennem mange år).

Løsgænger 
Deuntzer meldte sig ud af Venstrereformpartiet i marts 1905. Som løsgænger stod han i valgruppe med Folketingets Venstre indtil 1909 og derefter med Radikale Venstre. I 1914 (et år efter sin udtræden af Folketinget) meldte Deuntzer sig ind i Radikale Venstre. I sine holdninger stod han det radikale parti nær. Han blev dog aldrig en egentlig partigænger.

Landstingsmand 
Juleaften 1913 døde tidligere konseilspræsident J.B.S. Estrup, der var kongevalgt landstingsmand for Højre. I januar 1914 blev Deuntzer udnævnt til den ledige plads som kongevalgt. I begyndelsen var han løsgænger, men han meldte sig ind i Det radikale Venstres rigsdagsgruppe i juni 1914. Den 20. marts 1918 blev Deuntzer landstingsvalgt medlem af Landstinget. Han nedlagde mandatet den 22. april 1918 til fordel for udenrigsminister Erik Scavenius til Voergaard. Scavenius var søn af Estrups fætter.

Død og begravelse 
Johan Henrik Deuntzer var ugift. Han blev begravet på Bispebjerg Kirkegård i København, hvor gravstedet blev sløjfet i 1963.

Bestyrelsesposter 
 formand for bestyrelsen i Frederiksberg Arbejderhjem fra 1875
 formand for bestyrelsen i Nye Danske Brandforsikringsselskab 1896-1901
 medstifter og medlem af bestyrelsen for det Østasiatiske Kompagni fra 1897
 medlem af Dansk Arbejderbanks bankråd fra 1879

Ordener 
 Storkors af Dannebrog
 Dannebrogsmand

Bibliografi 
 Arveret, 1873
 Personret, 1874
 Privatrettens almindelige del, 1875
 Næringsret, 1877
 Den nordiske familie- og arveret, 1878
 Ekstraordinær civilproces, 1880
 Den danske familieret, 1882
 Den danske skifteret, 1885
 Forligsmægling, 1887
 Arrest og forbud, 1888
 Skifteret, 1889
 Henrik Stampes liv og virksomhed, 1891
 Lærebog i danske arveret, 1892

Kilder 
Kraks blå bog. 1910.

Eksterne henvisninger 
 

Professorer fra Københavns Universitet
Statsministre fra Danmark
Udenrigsministre fra Danmark
Ministre fra Venstrereformpartiet
Folketingsmedlemmer fra Venstrereformpartiet
Løsgængere i Folketinget i 1900-tallet
Landstingsmedlemmer fra Det Radikale Venstre
Folketingsmedlemmer i 1900'erne
Folketingsmedlemmer i 1910'erne
Jurister fra Danmark
Højesteretsdommere fra Danmark
Faglitterære forfattere fra Danmark
Storkors af Dannebrog
Personer i Kraks Blå Bog (afdøde)
Personer i Dansk Biografisk Leksikon
Medlemmer af Sø- og Handelsretten
Æresdoktorer ved Københavns Universitet
Dansksprogede forfattere fra Danmark
Modtagere af Københavns Universitets guldmedalje
Æresdoktorer ved Universitetet i Oslo